SKRIFTLIG FORESPØRGSEL E-3641/00

af Ilda Figueiredo (GUE/NGL) til Kommissionen

(22. november 2000)

Om: Anlægning af motorvej i Braga kommune

Indbyggerne i Moreiras, Trandeiras og Celeirós sogne i Braga kommune i Portugal, har via talsmanden for ad hoc-udvalgene, José Mendes Rodrigues, sendt Kommissionen en redegørelse vedrørende protesten mod det nuværende projekt for linjeføringen af motorvej A11 på strækningen Braga Sul/Celeirós-Trandeiras/Moreiras, som AENOR er i færd med at forsøge at få gennemført, men som har meget negative virkninger og er til stor skade for byerne.

Som det fremgår af den fremsendte redegørelse og også af, hvad jeg kunne konstatere under et besøg på stedet den 2. november 2000, er protesten fuldt berettiget. I denne forbindelse bedes Kommissionen oplyse følgende:

1. Hvordan stiller Kommissionen sig til den redegørelse, der er fremsendt på vegne af indbyggerne i Moreiras, Trandeiras og Celeirós sogne i Braga kommune?

2. Er der planlagt nogen fællesskabsfinansiering til den nævnte motorvej A11, på strækningen Braga Sul/Celeirós-Trandeiras/Moreiras, som skal anlægges af AENOR?

Svar afgivet på Kommissionens vegne af Margot Wallström

(18. januar 2001)

Kommissionen kan meddele det ærede medlem, at den pågældende klage, der er registreret under nummer 2000/4982, er blevet grundigt undersøgt set i lyset af bestemmelserne i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved Rådets direktiv 97/11/EF af 3. marts 1997(2).

I henhold til det pågældende direktivs artikel 4, stk. 1, og bilag I skal alle motorvejsprojekter gøres til genstand for en miljørisikovurdering i overensstemmelse med direktivets artikel 5-10. I henhold til artikel 3 skal vurderingen af indvirkningen på miljøet, afhængigt af hvert enkelt tilfælde og i overensstemmelse med artikel 4-10, bestå i på passende måde at påvise, beskrive og vurdere de direkte og indirekte virkninger af et projekt på forskellige miljømæssige faktorer såsom mennesker, fauna og flora, jordbund, vand, luft, klima og landskab. Ifølge samme artikler er medlemsstaterne forpligtet til at indgive en række informationer om det pågældende projekt med henblik på at gøre det muligt at identificere og vurdere dets vigtigste virkninger på miljøet. Endelig skal der i henhold til artikel 8 tages hensyn til de pågældende oplysninger i forbindelse med tilladelsesproceduren.

Kommissionen kan oplyse det ærede medlem om, at den som følge af den ovenfor omtalte undersøgelse har skønnet det nødvendigt at henlede de portugisiske myndigheders opmærksomhed på forløbet af miljøvurderingsproceduren i forbindelse med det pågældende projekt og anmode dem om nærmere oplysninger herom, da det fremgår af klagen, at der er tale om vis usikkerhed, for så vidt angår myndighedernes opfyldelse af samtlige de betingelser, der er pålagt i henhold til fællesskabsbestemmelserne i forbindelse med tilladelsen.

For så vidt angår en eventuel fællesskabsfinansiering af den pågældende strækning af motorvej A 11, kan Kommissionen oplyse det ærede medlem om, at de portugisiske myndigheder til dato ikke har indgivet nogen anmodning om finansiering via Samhørighedsfonden eller Den Europæiske Fond for Regionaludvikling. Ifølge de foreliggende oplysninger vil det pågældende projekt blive finansieret af koncessionsselskabet (AENOR S.A.).

(1) EFT L 175 af 5.7.1985.

(2) EFT L 73 af 14.3.1997.